作者:宋之問
標題:入崖口五渡寄李適
內容:抱琴登絕壑，伐木溯清川。路極意謂盡，勢回趣轉綿。人遠草木秀，山深雲景鮮。餘負海嶠情，自昔微尚然。彌曠十餘載，今來宛仍前。未窺仙源極，獨進野人船。時攀乳竇憩，屢薄天窗眠。夜弦響松月，朝楫弄苔泉。因冥象外理，永謝區中緣。碧潭可遺老，丹砂堪學仙。莫使馳光暮，空令歸鶴憐。